b'\n_START_ARTICLE_\nFabio Cannavaro\n_START_SECTION_\n\xc5\xbdaidimas klubuose\n_START_PARAGRAPH_\nSavo profesionalaus \xc5\xbeaid\xc4\x97jo karjer\xc4\x85 Fabio prad\xc4\x97jo 1992\xc2\xa0m. prisijungdamas prie Napoli klubo. Nuo 1995\xc2\xa0m. \xc5\xbeaid\xc4\x97 Parma komandoje, kurioje su\xc5\xbeaid\xc4\x97 212 rungtyni\xc5\xb3. Nuo 2002 iki 2010\xc2\xa0m. jis \xc5\xbeaid\xc4\x97 tokiuose Italijos klubuose kaip Milano Inter, Turino Juventus ir Ispanijoje Madrido Real klube._NEWLINE_2010\xc2\xa0m. bir\xc5\xbeelio 2 d. buvo paskelbta, kad po XIX pasaulio futbolo \xc4\x8dempionato italas prisijungs prie JAE futbolo klubo Al-Ahli, su kuriuo pasira\xc5\xa1\xc4\x97 dvej\xc5\xb3 met\xc5\xb3 sutart\xc4\xaf. Per 16 rungtyni\xc5\xb3 italas peln\xc4\x97 du \xc4\xafvar\xc4\x8dius. Po pirmo sezono JAE ekipa paskelb\xc4\x97 nutraukianti sutart\xc4\xaf su Fabio d\xc4\x97l nepateisint\xc5\xb3 vil\xc4\x8di\xc5\xb3. 2011\xc2\xa0m. liepos 9 d. baig\xc4\x97 profesionalaus futbolininko karjer\xc4\x85 ir tapo treneriu.\n_START_SECTION_\n\xc5\xbdaidimas nacionalin\xc4\x97je rinktin\xc4\x97je\n_START_PARAGRAPH_\nNacionalin\xc4\x97je komandoje Fabio \xc5\xbeaid\xc4\x97 nuo 1997\xc2\xa0m. sausio 22 d. Su rinktine \xc5\xbeaid\xc4\x97 2006\xc2\xa0m. pasaulio \xc4\x8dempionate, kur buvo komandos kapitonas ir laim\xc4\x97jo pasaulio \xc4\x8dempion\xc5\xb3 taur\xc4\x99._NEWLINE_2006 met\xc5\xb3 gruod\xc4\xaf laim\xc4\x97jo FIFA Pasaulio met\xc5\xb3 \xc5\xbeaid\xc4\x97jo (FIFA World Player of the Year) apdovanojim\xc4\x85, taip pat buvo i\xc5\xa1rinktas Europos met\xc5\xb3 futbolininku (European Footballer of the Year)._NEWLINE_\xc5\xbdaid\xc4\x97jas dalyvavo ir XIX pasaulio futbolo \xc4\x8dempionate, kuris vyko PAR 2010\xc2\xa0m. Po \xc5\xa1io \xc4\x8dempionato, kuriame Italijos ekipa nesugeb\xc4\x97jo pereiti \xc4\xaf antr\xc4\x85 etap\xc4\x85, italas paskelb\xc4\x97, kad baigia karjer\xc4\x85 Italijos rinktin\xc4\x97je.'